RAZVOJ MORALNIH DOGMI 


Dr J. KUNICIĆ 

Govoriti o »moralnim dogmama«? Teško je današnjem mentalitetu 
podnijeti da se govori o »smjernicama«, još teže o »normama«, a što 
će istom reći i kako će probaviti izraz »moralne DOGME«? 1 . Ali subjek¬ 
tivni ljudski stavovi ne mijenjaju zbilju, objektivnu stvarnost. Radi se, 
dakle, čisto i bistro o DOGMAMA na području morala. A DOGME su 
objavljene istine što ih Crkva predlaže da se prihvate vjerom, svjesnim 
pristajanjem, čvrstom odlukom, angažiranjem, pa i onda kada ih ne 
shvaćamo. 

Uvjet dobrog filozofiranja jest da se razlikuju pojmovi koje treba 
razlikovati, ali odjeljivati (separirati) što se ne smije odijeliti, nego 
samo razlikovati, isto tako znači negaciju ispravnog filozofiranja. Obja¬ 
va je priopćavanje Božjih misli čovjeku. A Bog je čovjeku povjerio »res 
lidei ct morum« (Denz 30007), određeni korpus istina, bilo za orto- 
doksiju, bilo za ortopraksu (Denz 3459). Objekt je Objave misterij spa¬ 
senja, a to znači misterij vjerovanja u svijetu ideja i u svijetu prakse. 
Čovjek je pozvan u nadživot, stoga je potrebno da zna i kamo ide i kako 
će tamo prispjeti (Denz 2854). 

Razlikujmo teoretske od praktičnih dogmi, ali ih nemojmo potpuno 
odjeljivati. Bog je jedan. Misterij je spasenja jedan. Određen je cilj, 
i određena su sredstva. Praksu moramo povezivati s teorijom, moral 
s dogmom, jer i sam je taj moral u kršćanskom prostoru dogmatske 
naravi. Specijalizacija je potrebna, ali ona može biti i štetna, jer dovodi 
u pogibelj da se gubi s vida sinteza, a život je uvijek neka sinteza. 
Možda je upravo ovo odjeljivanje dogme od morala stvorilo u nekima 
misao kao da se kršćanska ortopraksa može po miloj volji stvarati i 
mijenjati. 


Fiksnost dogmi 

Činjenica je da je Bog čovjeku progovorio. I zna se što mu je rekao. 
Sve što mu je rekao može se svesti na dvije istine u kojima je objek¬ 
tivno sadržana sva Božja poruka: Bog postoji i nagrađuje one koji ga 
traže (Hebr 11, 6). Postoji Bog Tvorac svega i Cilj svega. Od Boga sve 
proizlazi, k njemu sve kreće. Smrću Apostola završena je Božja poruka 
ljudima. Duh Sveti je naučio Apostole sve što je bilo potrebno da oni 
znaju i da predadu svojim nasljednicima. On ih je naučio svu istinu 
(Iv 16, 13). Crkva naučava da je s Apostolima Objava zatvorena (Denz 
3421). 

Za života Krista i Apostola objava se objektivno razvijala. Kako se 
na sceni čovječanstva odvijao misterij spasenja u Kristovoj osobi i nje¬ 
govu djelu, korelatno je moralni red, poziv kršćana na praksu bivao sve 
bogatiji. Smrću Apostola novih objava nije bilo. Ipak, proslijedila je 
procedura jasnijeg, naglašenijeg predočivanja objavljenih istina sa stra¬ 
ne Crkve, a svaki vjernik je imao mogućnosti da savršenije upozna, 
dublje prodre u istinu spasenja. Prema tome možemo govoriti o tome 
kako se i moralne istine u Crkvi razvijaju jasnijom, brižljivijom dekla¬ 
racijom i znanstvenom ekspozicijom, izričitim formuliranjem i predla- 
ganjem tih istina, kao i propovijedanjem istih za izgradnju Kristove 
zajednice. Razumije se, svaki pojedinac razvija se u spoznaji moralnih 
dogmi i normi, ne samo produbljujući njihov sadržaj, nego, razvijajući 
duhovni život u dušama vjernika, u njima raste neki afinitet prema 
ispravnom smislu objavljenih istina. 

Crkva naučava da su dogme nepromjenljive, ali da to ne isključuje 
homogeni razvoj istih (Denz A 9bb). Teologija će znanstveno iznositi 
objavljene istine, ali teologu neće biti dopušteno da se izolira od nad- 
naravnosti objavljenih istina spekulativnog i moralnog reda (Denz 3547). 
Još više: nikakva pozitivna dvoumica ne može služiti kao valjana odlazna 
točka teološkog istraživanja (Denz 2738). 

Ne možemo govoriti o moralnim dogmama osim ako su objavljene 
izričito ili barem formalno implicitno, tj. vlastitim, makar konfuznim 
pojmovima, i ekvivalentnim izrazima te se nalaze u objavi kao što se 
nalazi dio u nekoj cjelini, pojedinačno u općenitom, kao korelati ili kao 
pozicije koje se isključuju. Stara je nauka da qui revelat totum, revelal 
implicite partes. Nema sumnje da i na moralnom području može biti 
govora o virtualno i posredno objavljenim istinama koliko su sadržane 
u drugim objavljenim istinama kao učinak u uzroku, zaključak u pre¬ 
misama. 1 

Iz ovoga za našu temu izvedimo još važniji zaključak. Nitko ne smi¬ 
je očekivati da će dogme tijekom vremena primiti drugi, različit ili pro¬ 
tivan smisao od onoga u kojemu je Crkva prvotno istinu predložila. 
Nikakav razvoj znanosti ne može ugroziti jednom izražen smisao dogme 
(Denz 3020; 3043). Iako ne raste broj objavljenih istina, raste broj 
dogmi, i raste u jasnoći njihovo predočivanje sa strane Crkvenog uči- 
teljstva. 

I Crkva jednom dano tumačenje čuva po zakonu kontinuiteta. Uza¬ 
ludno je pribjegavati raznim smicalicama o razvoju žive vjere, živih 
dogmi ili o g erminalnoj evoluciji, općem pravilu života ili zahtjevu zna¬ 
nosti itd. To su i danas varave nade, pogibeljne iluzije. »Daleko od toga 
da netko vjernike odvede na neispravno mišljenje kao da bi na temelju 
Učiteljstva na Koncilu danas nešto bilo dopušteno što je Crkva prije 
proglasila kao ’intrinsece malum’. 2 Očito je. nastavlja Papa, da bi se iz 
tog mišljenja razvio zloglasni moralni relativizam i da bi u isto vrijeme 
čitav poklad Crkve došao u pitanje.« 3 


1 Ima teologa koji tvrde da ove posljednje, ako su od Crkve definirane ne ulaze u popis 
istina na bazi vjere u božanski auktontet, nego na bazi vjere u auktoritet Crkve ili teologa. 

2 Vidi L OSSER. ROMANO od 24. IX 1967. 

3 J. K. VRIJEDNOST RAZLIČITIH INTERPRETACIJA u CuS 4 (1972) str. 326-338. 

Ako govorimo o razvoju (evoluciji) kao prijelazu iz manje savrše¬ 
nog stanja u savršenije (pozitivni razvoj, napredak), može li se dogoditi 
da se ostvari proces negativnog razvoja (nazadak) kao neka retrograd¬ 
na devolucija mjesto progresa ili evolucije? Stari su pitali još dublje: 
Možemo li pretpostaviti da će se naravni moralni zakon izbrisati iz ljud¬ 
skog srca? 4 Što se tiče dogmi odgovor je jasan: Objektivno govoreći 
Crkva ne može povući jednom dano tumačenje (Denz 2495; 2601). Dru¬ 
gim riječima: dogme ne stare. Govoriti danas kako su neke moralne 
dogme ljudima današnjice »tuđe«, kako je govor teologa i Papa »nepo¬ 
znat jezik«, ili kako je teologija u raskoraku s naučavanjem Apostola, 
odnosno kako je Crkva danas »stara« ili kako je i Drugi vatikanski kon¬ 
cil ostao na zastarjelim pozicijama jer se nije mogao oteti utjecaju 
konservativaca, znači doslovce ponavljati kontestacije Paskazija Kvesne- 
la i pristalica pseudosinode u Pistoji iz god. 1786, kako se može čitati u 
gore navedenim brojevima Denzingera. 

Ali je više nego očito da se može govoriti o retrogradnoj devoluciji 
ili nazatku u shvaćanju vjernika i teoloških pisaca. Današnjica bjelo¬ 
dano to dokazuje! Ne samo da teološki pisci iznose takve tvorevine 
mašte te se može reći da će ih se sutrašnjica sramiti, nego općenito 
se uz gigantski napredak tehnike i pozitivnih znanosti konstatira da je 
spekulativna sposobnost današnjice rudimentalna i siromašna. Za rje¬ 
šenje velikih problema ne ide se na jasne izvore. Manjak jasnih, istinitih 
principa čini spekulaciju labavom. Ne obazire se na zakone mišljenja, 
na mišljenje čovječanstva. Vlada negativna sumnja o svemu. Površnost, 
pomodnost, kritizerstvo vode u nesigurnost, nemir, bezbrižnost života 
i djelovanja. Pscudolijek se nuđa u slobodi, pluralizmu i si. Čovjek 
današnjice treba pozitivnih rješenja. On očekuje životnu sigurnost, 
Istinu. 5 


Sklonost relativiziranju 

Stara je kao čovjek. Netko reče da je povijest filozofije povijest 
stalne konfrontacije Heraklita i Parmenida, starih grčkih filozofa, jer 
Heraklit je naučavao promjenljivost, Parmenid statičnost. Možemo reći 
da su sofisti (oko 500—400. prije Krista) preteče suvremenih relativista 
u moralu. Postoji samo sjetilna spoznaja kao mjerodavna instanca isti¬ 
ne. Iz tog subjektivizma lak je prijelaz u relativizam, jer, govore oni, 
mijenjaju se tvari, percepcije, prilike, time i sudovi. Nema fiksne istine. 
Istina je relativna i kontradiktorno plodna. Ne znamo niti da Bog opsto¬ 
ji. Mjerilo morala je uspjeh i korist. 

Naučavanja današnje »nove moralke« ili »situacijske etike« (kojoj 
je ponekad sinonim »moralka ljubavi«) nisu drugo do li primjene sta¬ 
rog relativizma na današnje prilike. Recimo jasnije: to je jednostavno 
modernizam osuđen od Crkve neopozivom osudom (Denz 3458 si; 3537 
si) i ponavljanje načela racionalističke etike osuđenih u Silabu (Denz 
2956 si). Ako se neki danas pozivaju na napredak znanosti, to su činili 
Giinther i Loisy i neki drugi. 


4 Sv. Toma I—II q. 94. ari. 6. 

5 Pavao VI u govoru dne 5. I 1972. 

Htio bih upozoriti na neka načela korisna za orijentaciju u ocjenji¬ 
vanju raznih promjena i razlika na prostoru morala kroz povijest. Pre¬ 
često se sporedne, periferne promjene proglasuju kao glavne i cen¬ 
tralne. Osim toga — i to je možda glavna zabluda — patološke, činje¬ 
nične prijestupe moralnih normi, odnosno zasjenjenja ili pojave deka¬ 
dencije proglasuju se kao principijelne promjene, načelni stavovi, pa 
se govori o općenitoj relativnosti moralnih normi. Isto tako se zabo¬ 
ravlja da te dekadentne pojave traju neko vrijeme, pa ih civilizacija 
uklanja, ljudi se humaniziraju. A dogodi se da odgađanje izvršenja neke 
norme neki proglasuju kao uništenje norme itd. 3 

Bilo ih je — još ih ima — koji upiru prstom u prve brojeve pasto¬ 
ralne konstitucije II vat. koncila GS gdje se govori o dubokim promje¬ 
nama i na moralnom području (br. 7). I to je istina, Koncil upućuje na 
tu činjenicu, konstatira je, ali načelno se izražava da se mnoge stvari 
ipak ne mijenjaju (br. 10), i to upravo one koje se osnivaju na Kristovoj 
nauci, a s druge strane te promjene opisuje kao izvore tolikih nemira, 
nesređenosti. To znači da i Koncil promjene smatra defektima, degra¬ 
dacijama, regresima ili retrogradnom devolucijom kao što na području 
bračnog morala ukazuje na rastave, na slobodnu ljubav, poligamiju, 
egoizam, hedonizam, kontracepcijsku praksu itd. (br. 47). Ne radi se 
ni ovdje o nekoj načelnoj promjeni, o priznatoj promjeni normi, nego 
se radi o defektu, prijestupima, a promjene se mogu dešavati jedino u 
zakonima proglašenim od čovjeka ili u sporednim, perifernim aspek¬ 
tima. 

Nikakvo čudo da ima pisaca o teološko-moralnim pitanjima, pa i 
svećenika, koji danas nastoje stati na strani moralnog relativizma po¬ 
lazeći s raznih pozicija, npr. s pozicije da se i de iure i de facto u životu 
čovječanstva, preciznije: u Sv. pismu nalaze neke IZNIMKE, pa da bi 
čovjek današnjice sam mogao dopustiti te iznimke u nekim moralnim 
normama-dogmama, npr. u pitanju aborta, kontracepcije. Tako u Ame¬ 
rici J. G. Milhaven, u Francuskoj Mare Oraison, I. Lepp i neki drugi. 
No o tome sam pisao na drugim mjestima, pa ovdje to pretpostavljam 
poznato i očito neispravno. 


Poteškoće ove problematike u moralci 

Prethodno možemo reći da je Sv. pismo mnogo izdašnije u izno¬ 
šenju dogmi za vjerovanje nego onih praktičnih. Koji je razlog? Speku¬ 
lativne dogme, otajstva u strogom smislu su otkrivanje Božjeg života 
ljudima. Razum je tu nemoćan (Denz A 6ab). Neznatan je dio u Sv. 
pismu posvećen otajstvima u širem smislu ili dogmama što ih razum 
ima zajednički s vjerom (Denz 2851, 2853, 3136). 

A dogme za ortopraksu? što je ispravna praksa? Krepostan život 
ili djelovanje. A za krepost, onu prirodnu, stečenu, dovoljan je ljudski 
razum, onaj naravni, i on je pravilo ljudskog djelovanja, čovjek se 


6 Ova ideja ima potvrdu osobito u tekstu sv. Tome. jer on uvijek govori o promjenama 
naravnog zakona kao o defektima, a istinske su promjene samo na periferiji, izvanjske, spo¬ 
redne, a ne bitne, tj. da bi uvodile nešto što je protivno sadržaju normi moralnog zakona. To 
nisu principijelne promjene, službene, to su defekti u manje brojnim slučajevima. Govorimo 
radije o dekadenciji morala nego o njegovoj relativnosti. Vidi I—II q. 94, art. 4—6. 

•osjeća sebi dostatnijim in agendis nego in credendis tj. isključivo cre- 
dendis. Ova interpretacija sv. Tome nije jedina što bi se mogla dati, ali 
je duboka i vrlo značajna. 1 

a) Navikli smo lučiti, odjelito tretirati credenda i agenda, kao da 
su to dva ne samo različita nego i posve rastavljena sektora čovječjeg 
života i djelovanja. A nadnaravni red, Nadživot, više je povezan s orto- 
praksom. Kao da je čovjek htio zatvoriti vjeru u posebne prostore da 
bude mogao više manipulirati s moralom. 

To je greška. Praksa se razlikuje od teorije, ali ona mora biti kao 
protegnuće, primjena, verifikacija ortodoksije. Bog nije objavio svoj 
život ljudima da mu se dive, nego da njegov Nadživot shvate kao odre¬ 
đeni cilj kojemu moraju ići upotrebljavajući jasno određena sredstva. 
Nadživot nije nijema ideja, on je brdo na koje se čovjeku treba popeti. 
Objavi je više stalo da se čovjek po njoj ravna, nego da je čovjek po¬ 
znaje. Praksi, dinamici života, ispravnom djelovanju, treba dati pred¬ 
nost pred samim suhim znanjem ili čistim vjerovanjem, jer djela čo¬ 
vjeka spašavaju a ne samo vjera (Mt 5, 19; 7, 21; Jak 2, 20 itd.). 

b) Objavljene istine se nalaze u Sv. pismu, ali se nalaze i u predaji 
ili životu Crkve (Denz 1501). Radi se, dakle, o pismenoj i usmenoj pre¬ 
daji. A potrebno je sve te izvore prihvatiti jednakim pijetetom i pošto¬ 
vanjem. Međutim, povijest teoretskih dogmi je išla mnogo naprijed, a 
povijest praktičnih ili ortopraksnih dogmi nalazi se većim dijelom u 
dobrim željama. 

Možda je upravo ovaj manjak povijesti praktičnih dogmi jedan od 
uzroka da se danas pozitivna sociologija nastoji umiješati u moralno 
područje i diktirati moralci kao što joj je nekada pokušavalo diktirati 
kanonsko pravo. I kod nas se opaža ta tendencija. 7 8 Takav pokušaj ima 
mnogo uzroka, a još više nepoželjnih posljedica. Moralnim se normama 
umanjuje beziznimnost. Moralka se time svodi na sociologiju. Norme 
se morala relativiziraju ili stavljaju pod kompetenciju sociologa, činje¬ 
nična se stanja proglasuju samim tim normama. Ne razlikuje se što je 
defektno od normalnog, patološko od zdravog stanja. A da se i ne govori 
da se niječe u začetku nadnaravnost kršćanskog morala, recimo upravo 
njegova dogmatičnost. A kako je moguće da ljudi odrede što i kako 
činiti da se postigne Nadživot koji je Bog u svojoj dobroti čovjeku 
ponudio? Jasno, tu prvu riječ, donekle i jedinu, ima Objava, a ne ljud¬ 
ski razum. 

c) čovjek se teško otimlje struji vremena. Pogotovo kada mu ona 
prija. Relativitet morala čovjeku dolazi u prilog, jer čovjek je uvijek 
spreman biti svoj advokat. Danas ima konformista Wundt-u i Paulsen-u 
za koje moralnost predstavlja povijesni fenomen, podložan opažanju, 
a sjetilna je spoznaja podložna varijabilnosti, prema tome i fenomen 
moralnosti pada pod taj zakon. Može se tretirati po metodi povijesti. 
I na taj se način historicizam sastaje s pozitivizmom i evolucionizmom, 
a njihovih je ideja puna atmosfera. Modernisti na području Crkve samo 
primjenjuju ta načela na dogme. Današnji pak modernisti radije govore 


7 Isti. I—II q. 108, art. 2 ad 1. 

8 Vidi BS 4 (1972) str. 382 si. 

o potrebi da se Crkva »prilagodi« razvoju, jeziku današnjice, većini,, 
činjenicama, a neka se moralni fenomen pripusti osjećaju, intuiciji, 
samoodređenju svakog pojedinca bez ingerencije u njegovu autonomiju. 

Ovo se zastranjenje osobito pokazalo na području seksualnog mo¬ 
rala. Tu se propovijeda partnerstvo, potrebe ljubavi, teške ekonomske 
i druge prilike, osobito život intimnosti i si., iz čega se zaključuje da 
se mogu mimoići objektivne norme morala, jer da one nemaju apso¬ 
lutne vrijednosti. 

d) Naročita poteškoća da se prihvate dogme u moralu dolazi od 
same naravi moralne čovječje dimenzije. Moralka gleda svjesno-voljne 
slobodne ljudske čine. Oni su neograničeni, bezbrojni. Kako ih zahvatiti 
pod jednu kategoriju? Kako ih svrstati? Neposredne svrhe djelovanja 
su također bezbrojne, a prema njima i sredstva su vrlo mnoga i razli¬ 
čita. Niti su svi ljudi isti, niti su okolnosti iste. A pri svemu tome mo¬ 
ralna izvjesnost nije ni metafizička, ni fizička, ni matematička. Ona 
računa na izvjesnost moralnog reda, ona je psiho-moralna te se ravna 
po mjerilu »ut in pluribus«. Redovito, u većini slučajeva se događa da 
se ljudi nastoje sačuvati u životu, ali ima iznimaka, ima samoubojica. 
Moral se odvija u kontingentnom, ne-nužnom prostoru, pa je teško shva¬ 
titi kako bi neka fiksnost ili dogmatičnost mogla rukovoditi tako razli¬ 
čitom građom. 

Ova se poteškoća pojavljivala u povijesti također u raznim oblicima. 
Matematički duh se prelijevao u juridistički, pa su juridisti smatrali 
da se pomoću jedne juridičke formule mogu riješiti svi slučajevi sukoba 
savjesti sa zakonom. A zastupnici pozitivističkih struja smatraju da se 
na terenu morala može postići izvjesnost vlastita pozitivnim znanostima, 
pa i moral pozitiviziraju. Simplicisti svih vremena nisu spremni shvatiti 
životnu mudrost (razboritost, razumnost, pamet, sveumnost) kao prin¬ 
cipijelno fiksnu a u isto vrijeme i elastičnu. 

To znači da se ova poteškoća svodi na pogrešnost metode. Jer 
fatalna je greška primjenjivati metode jedne znanosti na drugu koja 
ima svoju metodu. Sv. Toma će reći da onaj koji brka metode nije izo- 
bražen, nije discipliniran, nego je u zabludi. 9 A najgora metoda od svih 
jest ona koja računa da je DANAS mjerilo istina na svim područjima. 
Taj ne razlikuje konstante od varijabilnosti, a konstanti ima na svim 
područjima bistvovanja, u svim znanostima. Ima ih u matematici, fizici, 
astronomiji, biologiji, pa ih ima i u moralci (moralu). Mijenja se moda, 
politika, umjetnički ukus i si., ali u tim promjenljivim sferama ipak 
ima konstanti,, jer da nema njih ne bismo mogli uopće govoriti o tim 
strujanjima u međuljudskim odnosima. 

e) Upravo radi čovječjeg defektibiliteta na području morala do¬ 
gađa se da neki konstatiraju manjak dosljednosti u praksi, pa smatraju 
da nedosljednost u praksi devalvira načela, norme ili dogme. Nema 
sumnje da pojedine nacije, epohe, zakoni nekih država, običaji i navike 
predstavljaju mnogo puta čudne prizore etičko-moralnih nerazumlji¬ 
vosti, možda i apsurda. Jer konkretan život se odvija u pojedinostima, 
u vrlo različitim okolnostima. Ove su kao periferija, okvir koji se mije- 


9 Sv. Toma IN ETH. AR., br. 36; I—II q. 105, art. 2 ad 8. 


252 



nja. I čovjek je podložan optičkoj varci, jer misli da izvanjska promjena 
vuče sa sobom strukturnu promjenu, bitnu promjenu. 

činjenica je da svatko ne pije, ili ne pije u jednakoj količini, niti 
ista pića, te se jedan opije s malom čašom dok drugi neće ni s pet punih 
čaša. Zar je zbog toga prestala vrijediti norma da pijanstvo degradira 
i dehumanizira svakog čovjeka? I nošnja je različita. Oskudna, osred¬ 
nja, pretjerano rigorozna, ponekad možda i nikakva. Sto slijedi? U veli¬ 
koj većini slučajeva ljudi se ipak odijevaju — eto to je konstanta. I ljudi 
se na razne načine pozdravljaju, ali se pozdravljaju. Mnogo se psuje, 
pa zar ćemo radi toga proglasiti psovku prihvatljivom jer predstavlja 
činjenicu? 

f) Možda je jedna od latentnih, a ujedno i očevidnih činjenica, sna¬ 
žan izvor nerazumijevanja konstantnosti moralnih normi i dogmi, a 
sastoji se u tome da većina ljudi ne slijedi razum, nego slijedi vodstvo 
osjetila, prividnosti, koristi, užitaka. Istina je, ali ne znači da se u svim 
tim pojavama krije nemoral u pravom i strogom smislu toga izraza. 
Razum je čovječji egzigentan. A tko će zanijekati da je čovjeku dopu¬ 
šteno ići i za osjetilima, za koristi, užicima i si.? Glavno je da se u 
svemu tome ne povrijedi zahtjev razuma ili moralnih normi. 

Ova poteškoća predstavlja prizivnu instancu za pesimiste i rigoriste. 
Pesimisti su spremni akomodirati neke norme da ih ne »ubiju« te poja¬ 
ve, rigoristi umnažaju norme smatrajući da će tim postupkom smanjiti 
izgrede. U stvari prvi i drugi zastupaju relativitet u moralu, jer niti je 
dopušteno norme dokidati, niti ih izmišljati. Za kršćanina je to još 
jasnije. Kršćanin ne prihvaća zabranu bludnosti prvotno jer bludnost 
čovjeka dehumanizira, on to prihvaća kao čovjek, ali kao kršćanin pri¬ 
hvaća tu zabranu kao normu po kojoj osuđuje bludnost jer je bludnost 
osuđena u izvorima Objave, a Objava se ne mijenja u načelima ili nor¬ 
mama, iako se praksa od njih udaljuje, što predstavlja defekt, a ne pra¬ 
vo na izmjenu normi. 


Opstoje moralne dogme? 

U prvom redu dogma je da je konačni cilj čovječjeg života u Bogu. 
Dogma je da čovjek u svom samoodređenju nije igračka nesvjesnih ili 
izvanjskih faktora, nego da je slobodan, odnosno neprisiljen (ako je 
zdrav ili normalan). Dogma je da svi grijesi nisu jednako teški itd. 

Ima teorija na moralnom području koje Crkva kvalificira kao here¬ 
tične (Denz 2203; 1233—5; 2241—2253), a ima ih i blaže ocijenjenih, ali 
ipak negativnom notom (Denz 2269). Osuđena je teorija »caritatis purae« 
koja i danas odjekuje u nekim nesolidnim spisima (Denz 2351). Uosta¬ 
lom nama najbliže osude krivih etičko-moralnih teorija nalaze se u 
SILABU (Denz 2956—2974). 

Uzmimo upravo ovu nauku o relativizmu u moralu. Crkva ga je osu¬ 
dila i naučava da opstoji objektivni red morala, odnosno da ima čina 
koji su po naravi dobri, a ima ih po naravi zlih, neovisno o tome što 
ljudi o tome mislili. To naučavanje nam se predstavlja kao »veritas 
fidei« ili kao »doctrina catholica« (II vat. koncil u IM 6; GS 74, 78, 16; 
DH 14). 

O ovome je suvišno govoriti. Dovoljno je otvoriti kolekciju službe¬ 
nih dokumenata Crkvenog učiteljstva (Denzinger), i stvar je jasna. Ima 
osuda svih stupnjeva, ima pozitivnih oznaka, anatema i si. Blaži način 
izražavanja Drugog vatikanskog koncila ne dokida ni dogme ni anateme, 
kako reče Pavao VI. 10 Ne može ih ni dokinuti, jer Papa nije vlastan raspo¬ 
lagati s objavljenom istinom. On je njezin čuvar, propovjednik, a nikako 
gospodar. 

Pitanje se, dakle, ne postavlja da li opstoje dogme na moralnom 
području, nego se mora osuditi nehaj, defektnost, dekadencija ili retro¬ 
gradna devolucija pojedinaca na tom području. Blagost Crkve (nazo¬ 
vimo tu metodu taktiziranjem ili upravnom razboritošću) smatra da je 
ta metoda u ovom povijesnom trenutku prikladnija, ali metoda ne dira 
u bit same stvari. Dogmama se ništa ne može nadodati, ništa oduzeti. 
Crkva ne može doći na manje prije iznesenoj nauci. 

Radije shvatimo kako nije uputno dijeliti dogme na »credenđa« i 
»agenda«, jer »credenđa« se nalazi u »agendis« i »agenda« u »credendis«. 
Recimo to drugim riječima: Dogme koje prvotno spadaju u spekula¬ 
tivni ili pojmovni svijet prebacuju se na praksu, a dogme što se prvotno 
odnose na praksu traže svoj korijen u teoriji. Može se reći i ovako: 
Svaka dogma traži da je prihvatimo pameću i srcem, naukom i djelom, 
teorijom i praksom, jer ni onaj viši misterij Trojstva nije takav da ga 
duša ne bi u konkretnosti života mogla doživjeti tako da joj postane 
nekom smjernicom, putokazom npr. kao smjernica za shvaćanje svoje 
slabosti, ovisnosti, malenkosti, prema tome poticaj na poniznost i div¬ 
ljenje Božjoj veličini i bogatstvu božanskog života. 

I moralnim se dogmama mora čuvati isti smisao, isto značenje 
(Denz 3020). Njihovo razumijevanje će rasti (Denz 3020). Crkva će 
uvijek naučavati, tumačiti, braniti iste dogme, isti njihov smisao. Razvoj 
će se ostvarivati jer će te dogme susljedno biti predočivane i tumačene. 
Mnoge će i na tom području preći iz konfuznog u jasno, iz uključnog 
u izričito stanje. Dovoljno se sjetiti kako je u posljednje vrijeme dogma 
o cijeni ljudskog života dobila svoj naglasak i primjenu u nauci o nedo- 
puštenosti aborta i izravne kontracepcije. 


Sporedni relativitet naravnog moralnog zakona 

Pod izrazom »naravni moralni zakon« razumijevam prirođenu čo¬ 
vječju sposobnost da ocijeni kao dobro i shvati obvezatnost onoga što 
mu dolikuje kao čovjeku bilo na sektoru generičnosti, bilo na sektoru 
specifičnosti. To je intimativna spoznaja koja diktira obavezu polazeći 
od osnovnog imperativa: Dobro treba činiti — zlo izbjegavati. Osnovno 
načelo možemo izreći i na drugi način, npr.: Postupaj na način da čuvaš 
svoje ljudsko dostojanstvo u sebi i u odnosu prema drugomu, ili: Čini 
što te humanizira i si. 

Ova intimativna spoznaja zahvaća osnove života: substancijalnost, 
život i racionalnost, a formulira se u odgovarajućim načelima. Ima ih 
opće poznatih, a ima i neposredno izvedenih i daljnje izvedenih zaklju- 


10 U govoru dne 9. III 1967. 

caka. Dekalog je neposredno izveden, ostale su zapovijedi posredno 
izvedene. Tako čovjek po prirodi posjeduje intimativnu spoznaju u 
odnosu na generativni proces, uzimanje hrane (generičnost), na obavezu 
da slijedi razum (specifičnost), i na poziv da čuva život (egzistencija). 
Taj zakon, recimo, predstavlja okvir čovječje bio-psiho-noo strukture. 

Ako raščlanimo taj zakon, u njemu ćemo naći dvije komponente: 
materijalnu i formalnu. Materijalna je komponenta ona serija sklonosti 
ili nagona primljenih od prirode kao što su atrakcija spolova, spolni 
organi, uzimanje hrane i si.; formalna je komponenta ona spoznaja, 
osmišljeno prihvaćanje tih sklonosti, razumijevanje njihove usmjere¬ 
nosti. Rečeno u žargonu sv. Tome naravni je zakon »inclinatio« i »con- 
ceptio«, a rezultat toga je da je taj zakon kao neka iskrica ili sudioni¬ 
štvo u vječnom Božjem zakonu." Taj nas zakon uči da BUDEMO STO 
SMO. Tko posjeduje barem instinktivni pojam naravi te osjeća zakon 
bistvovanja, zaključit će i na intimativnost normi toga zakona, jer one 
izviru iz života, iz čovječje strukture. Razumljivo, spoznajni stupanj ili 
jasnoća nije jednaka u osnovnim, neposredno i posredno izvedenim 
normama. Neke shvaćaju svi normalni ljudi (npr. zakon o štovanju 
roditelja), za neke je potreban odgoj (npr. poštuj starije osobe), a za 
neke znaju samo mudraci, ljudi višeg odgoja (npr. ne osvećuj se vlasti¬ 
tom inicijativom)." 

Gdje je tu mjesto nekom relativitetu? Netom čovjek pređe na dje¬ 
latni sektor kod ljudi se ne nalazi jednako znanje ni shvaćanje ispravnih 
izvoda iz osnovnih načela, o kojima je gore rečeno. Sto se više ulazi u 
splet okolnosti ili mrežu konkretnosti, razilaženja rastu, ali osnova 
ostaje ista, jer osnovna načela imaju apsolutnu vrijednost. Nikada neće 
biti istinito da će se tuđe moći zadržati kod sebe, ali velika će razlika 
biti u procjenjivanju načina kada i kako povratiti tuđe, osobito ako se 
radi o novcu, oružju i si. Jer u okolnostima povrate mogu nastati mnogi 
defekti. 

Sto se tiče odstupa od moralnih načela u praksi, o defektibilitetu 
ili kršenju tih zakona, jasno je da tih prijestupa ima, ali ipak defekti 
znanja i primjena tih izvoda ili zaključaka iz osnovnih načela naravnog 
zakona samo se ostvaruju »ut in paucioribus«. Da su prijestupi »ut in 
pluribus« došao bi na manje i čovječji opstanak. Mnogo utjecaja na 
konkretan život vrše strasti, emocije, predrasude, zle navike, zli pri¬ 
mjeri i drugi faktori kojima ljudi, osobito slabići, lako podliježu. 

Može se, dakle, ustvrditi da je relativitet naravnog zakona periferne 
naravi. Osnovna načela ostaju uvijek ista. Ona su jasna i svima dostup¬ 
na, i od svih priznata. Prijestupi nastaju u primjeni, u izvodima ili za¬ 
ključcima, ali taj je defektibilitet »ut in paucioribus« i uvijek se isprav¬ 
lja poukom, kulturom, propovijedanjem, odgojeni. Uostalom, svi prije¬ 
stupi znak su defektibiliteta, to su defekti, ali oni ne dokidaju intima¬ 
tivnost ili imperativnost i istinitost spomenutih osnovnh zakona, kao 
što su zakoni o prijenosu života, cijeni života, kreposnom djelovanju, 
osmišljavanju djelovanja itd. 


11 Materijalni element ili »inclinatio« vidi sv. Tomu I—II q. 94. art. 2 1 3, i METAPH. 
br. 2634; formalni ili »conceptio« vidi SUFPL. q. 65, art. 1; rezultantu ili sudioništvo u vječnom 
zakonu vidi I—II q. 91, art. 2, i 94, art. 1. 

12 Isti, I—II q. 100, art. 1. 

Izvjesno je da će neki čovječji postupci uvijek biti u priiog inte¬ 
gralno shvaćenom čovječjem životu i njegovim strukturnim odnosima 
prema Bogu, sebi i bližnjemu. Ti će čini uvijek biti dobri, vrijedni po¬ 
hvale. Ali neki će uvijek predstavljati zapreku da se ta punina ostvari, 
i oni će uvijek biti vrijedni diskvalifikacije, zli. Pomoći bližnjemu uvijek 
će se hvaliti, krađa osuđivati i si. Primjene, izvodi, ostvarenja tih načela 
ući će u raznolikost, defektnost, ali pogreške u gramatici ne dokidaju 
gramatička pravila, mnogo manje ljudski grijesi mogu dokinuti ili služ¬ 
beno promijeniti norme moralnog zakona. Ove su od Boga kao što je 
i struktura naravi od Boga. 13 

Vjernici su u boljoj poziciji nego nevjernici. Bog se pobrinuo da 
u Objavi čovjeku sintetizira sav naravni zakon. Vjernik ga jednostavno 
prihvaća. O njemu ne sumnja. On je Božja riječ. Posjeduje apsolutnu 
vrijednost. O Božjoj riječi ne diskutira kao da bi posumnjao u njenu 
obvezatnost. Za njega je ta riječ ŽIVOT, uvjet spasenja. Njoj se pre¬ 
daje, jer na to ga potiče vjera i ljubav uvijek vođene nadom, poletom, 
nekim pouzdanjem u sretan ishod svih nepravilnosti i zastranjenja. 

Doista i danas su upravo zastranjenja na području moralnog za¬ 
kona brojna i bolna. Ima mnogo nesavladivog neznanja. Neki misle da 
unutarnji grijesi nisu vrijedni diskvalifikacije, jer su samo unutarnji. 
Moguće je da netko opravdava laž ako je drugomu ta laž od koristi. 
Ne može se zanijekati da neki samoblud ne smatraju vrijednim nega¬ 
tivne ocjene. I sv. Augustin je priznao da je moguće da žena smatra da 
se može podati drugomu da spasi svoga muža od smrti itd. Prema tome 
nikakvo čudo da neki danas smatraju dopuštenom izravnu kontracep¬ 
ciju, ali sva ta kriva mišljenja predstavljaju defekte znanja, što ne čini 
zakon promjenljivim, nego dokazuje ljudsku slabost, možda i zlobu. Ne 
mijenjaju se osnovni moralni zakoni, oni su kao dogme, ali se mijenjaju 
ljudi u znanju i djelovanju. 


Neki primjeri razvoja (evolucije) moralnih dogmi 

Još jednom recimo da se ne radi o bitnom razvoju kao da bi poslije 
Objave neki čini mogli biti proglašeni dopuštenim koje je Objava osu¬ 
dila, ili nedopustivim a Objava ih je dopustila. Govorimo o razvoju, ali 
ostajući u istoj dogmi, istom značenju, istom smislu. 

a) Razvoj iz neizričitog u izričito stanje. Ljudski razum je obdaren 
tom sposobnošću rasvjetljavanja skrivenosti ljudske zbilje. I život se 
ne odvija odjednom. On se razvija po načelu kontinuiteta. Ima i zastoja 
pa skokova naprijed, usporavanja, svladavanja zapreka. Eto nam pri 
mjera u prijelazu spoznaje i razlikovanja između teškog i lakog grijeha 
Neki govore da je ta razlika izričito naglašena u IV vijeku, a pravilć 
razlikovanja teških od lakih istom u VI vijeku. 

Znamo da je nauka objavljena. Grijesi su u Sv. pismu prikazan 
i u njihovoj težini i u njihovoj relativnoj lakoći. Jasno, u Sv. pisme 
nema tog tehničkog izraza, ali je istina ekvivalentno objavljena, kake 


13 Isti, I—II q. 94, art. 4—6 

se može vidjeti u priručnicima moralke. I danas je dogma da postoje 

teški i laki grijesi. Nikada neće biti istinito da te razlike nema. Nikada 
se u tome ne može dogoditi neka bitna promjena, jer bi to značilo nije¬ 
kati vrijednost Božje riječi. 

b) Razvoj iz neodređenog stanja u određeno. Postoji određeno 
usmjerenje čovječjeg života. Određen je cilj, određena su sredstva. Ali 
prilike se čovječjeg života na vanjštini mijenjaju. Taj prijelaz u odre¬ 
đenije prilike traži da se i moralne norme prikažu na određeniji način. 
To se danas ostvaruje osobito razvojem pozitivnih znanosti, medicine, 
kirurgije, biologije itd. 

Sjetimo se pitanja kamatnjaštva. Načelo je uvijek isto: Nikomu 
nije dopušteno da se obogati iskorišćujući bijedu siromaha. Danas se 
osuđuju pretjerani kamati (kamatnjaštvo, lihvarenje), a kamati se sma¬ 
traju zakonitim oblikom trgovanja i međuljudskih odnosa (ako su u 
granicama predviđenim od pozitivnih zakona). Danas je to pitanje odre¬ 
đeno i jasno, naime: što su danas pretjerani kamati to su nekoć bili 
uopće kamati, jer danas je novac plodonosan (ako ga metneš na banku). 
Jer nije bila određena vrijednost novca kao takvog, nije bio ni određen 
grijeh kamatnjaštva i lihvarenja, nego su se kamatničari smatrali 
hereticima. 

Još jasniji primjer imamo u svim određenjima pozitivnih zakona. 
Naravni je zakon u mnogočemu neodređen, pa su pozitivni zakoni po¬ 
zvani da tu neodređenost odrede. Sjeti se zakona o postu i nemrsu. Ili, 
sjeti se pitanja određivanja vrijednosti ili nevrijednosti nekih kirurških 
zahvata, poslije nego se spoznalo u čemu se sastoje. Danas je određeniji 
stav i u pitanju dopuštenosti ropstva i službe na korist drugoga kao i 
mnogih drugih pitanja, koja su jasnija, jer su ih prilike razjasnile u 
njihovoj fizičkoj strukturi. 

c) Protežni ili ekstenzivni razvoj. Iz zabrane V zapovijedi ili NE 
UBIJ, Crkva proteže zabranu kastracije, transplantacije seksualnih orga¬ 
na, aborta, kontracepcije, jer u svim se tim slučajevima radi ili o pot¬ 
punom ili o djelomičnom ubojstvu, odnosno oštećenju života. Istina, 
ubiti nevinoga, odraslog čovjeka kriminalnije djeluje, ali nitko ne može 
zanijekati da je dijete u majci doista čovjek, i da je generativna sposob¬ 
nost čovjek u potencijalu. Prema tome Crkva ostvaruje protežni razvoj 
moralne dogme, jer proteže zabranu i na te vrsti atentata na život. Na¬ 
predak kirurgije stavio je Crkvu pred zadatak da protegne svoje nauča- 
vanje, snagu načela o vrijednosti života. 

d) Eksplikativni razvoj. Pitanja se postavljaju svaki dan. Pio XII je 
protumačio skoro sva pitanja morala, osobito onog socijalnog morala 
prema zahtjevima povijesnog razvoja. Kao što pojedinac može napredo¬ 
vati u razumijevanju vjerskog pologa (Denz 3016), mnogo više to vrijedi 
za Crkvu. Pio XI tumači kako se čovjek može u izvjesnim prilikama i 
kolektivno braniti i to silom, što prije njega nije bilo tako formulirano 
(Denz 3775), a Pio XII tumači kako radnici nemaju strogo pravo na 
sudioništvo u poduzeću kao takvom. 

e) Znanstveni razvoj. Može se reći da je istom u srednjem vijeku, 
zaslugama sv. Tome, moralka kao znanost uklopljena u teološku zgradu. 
I Toma ne dijeli teologiju na dogmatiku i moralku, za njega je teologija 
jedna i jedinstvena. Svu je moralku ili drugi dio svoje teologije okupio 

oko arhitektonske ideje o povratku čovjeka Bogu ili o putu čovječjem 
prema Bogu. 

Danas se opaža vrlo mali interes prema sintezama, prema filozofskoj 
ili metafizičkoj moralci. Zbog toga se opaža atomiziranje, manjak točnih 
definicija, slaba razdioba, nedovoljna principijelnost. Nema sumnje da 
bi se dalo provesti i drugu sintezu, različitu od one sv. Tome, ali do 
danas se bolja još nije pojavila. 14 

f) Aplikativni razvoj. Radi se o tome da se primijene ili apliciraju 
načela objavljenog morala na probleme koji nastaju. A tih ima obilno. 
Može se reći da je moralka doživjela i doživljuje najzapaženiju dinamiku 
upravo zbog toga što je napredak pozitivnih znanosti prisiljava da pri¬ 
mijeni svoja načela na novonastajuće probleme. 

Uzmimo pitanje presađivanja srca, reanimacije, određivanja spola 
i slične probleme o kojima prošlost nije ni sanjala. Spomenut ću jedno 
pitanje. Kada je Pio XII raspravljao o transplantaciji mrežnice s istom 
umrloga nije htio izreći sud o dopuštenosti transplantacije bubrega. 
Međutim, teolozi danas ne mogu a da ne kušaju aplicirati poznata mo¬ 
ralna načela i na taj problem. Razumije se, dok Crkva ne reče svoju 
može biti razmimoilaženja, ali danas je ta primjena, može se reći, već 
mirna, jer su se pojmovi razbistrili, pa, uz dužne distinkcije, ne dolazi u 
pitanje nijedno od objavljenih načela (dopuštajući tu transplantaciju). 


Završetak 

Ovaj bi se članak mogao smatrati, kako kažu Francuzi, »pistes de 
travail«. Neka drugi proslijede u ovdje naznačenom radu. Ima mnogo 
materijala. Neka raste produbljivanje dogmi, neka se širi spoznaja, pri¬ 
mjena, ali nikada dogmama protivno ili proturječno naučavanje, nego 
neka se uvijek čuva onaj smisao dogmi koji im je dala Crkva. Niti ikada 
može biti slobodno odstupiti od tog smisla pod izlikom nekog napretka 
u znanostima (Denz 3020). 

Izrecimo ovo u specifično moralnom žargonu: Nikada proglasiti do¬ 
puštenim ono što je Crkva proglasila kao u sebi, po naravi zlo i nedo¬ 
pušteno. Pavao VI jasno i javno proglasuje da je upotreba izravno kon- 
traceptivnih sredstava nešto što po svojoj naravi krši moralni red, stoga 
da taj postupak nikada ne smije postati predmetom svjesnog čina (HV 
br. 14). Premise su ove nauke u objavljenim istinama o veličini i svetosti 
života, odnosno o Bogu kao jedinom gospodaru života (1 Kralj 2, 6; 
Mudr 16, 13), u zabrani ubojstva itd. Razvoj objavljenih istina traži da 
se objavljena istina protegne i na taj slučaj. Papa je to učinio. Ta istina 
danas spada u naučni poklad Crkve. 

Ostavimo pitanje može li ta istina biti definirana kao dogma. Mnogi 
tvrde da je Pio XI ekvivalentno dogmatski osudio bračni onanizam. Ako 
ovoj istini o zabrani izravne kontracepcije metnemo dvije objavljene 
istine, recimo o Božjem gospodstvu nad životom i apsolutnoj zabrani 
svake bludnosti (Ef 5, 3) kao premise, imat ćemo slučaj da se ilativnom 
procedurom izvodi ta istina iz dvije objavljene. Rezoniranje u ovom slu- 


14 J. K. TEME IZ KATOLIČKE MORALKE, Zagreb 1972, str. 17 si. 

čaju bilo bi samo uvjet spoznaje te treće istine, a ne uzrok. Akt rezoni- 
ranja bi približio dvije objavljene. Rezoniranje u ovom slučaju bilo bi 
samo uvjet spoznaje te treće istine, a ne uzrok. Akt rezoniranja bi pri¬ 
bližio dvije premise vjere. Može li se, dakle, ta istina smatrati substan- 
cijalno objavljena? Ili moramo reći da je ta istina samo virtualno objav¬ 
ljena? U svom uzroku, posredno, u sklopu drugih istina? 

O tome se može diskutirati, ali se ne smije diskutirati o tome da li 
zabrana tih sredstava obvezuje svakog vjernika. Obvezuje, jer je služ¬ 
beno i jasno proglašena i vrlo oštrim riječima formulirana, dapače po¬ 
zivom na mandat primljen od Krista (HV br. 6). 


SUMMAR1UM 

Raro de obiecto huius articuli sermo instituitur. Agitur de evolutione 
dogmatum ordinis moralis. Divulgatae inclinationi in relativismum moralem 
labendi auctor opponit existentiam, fixitatem, apsolutum valorem talium 
dogmatum. Procul dubio magna difficultas exurgit ex ipsa natura normarum 
moralium. Inter »res fidei« et »moram« non separatio ponenda, cum res 
lidei ad mores et res moram ad fidem pertineant. Difficultas sane exurgit 
ex eo quod mores hominum in multis varii apparent. Utique »in multis«, non 
in omnibus, non in essentialibus. Suicidium semper censebatur illicitum, 
suicidae tamen semper existent. Si formulationem communium principiorum 
ordinis moralis excipias, in deductionibus accidunt deviationes, defectus, sive 
ob ignorantiam, sive alia ob impedimenta. Auctor vult ut potius sermo fiat 
de defectibus vel depravationibus normarum moralium quam earum muta- 
bilitate. Defectus in paucioribus et secundariis vel deductionibus ope ratiocinii 
factis non sunt defectus in essentialibus. Semper distinguenda quae neces- 
saria et essentialia ab contingentibus et accidentalibus rerum proprietatibus. 
Obiectivus ordo moralis existit sicut et đeterminata hominis natura cum suis 
necessariis relationibus ad Deum, seipsum et proximum. Ad dogmata ordinis 
moralis quod attinet homogeneam evolutionem admittimus, numquam tamen 
talem quae quod prius intrinsece malum declarabatur hodie licitum pronun- 
tiaret. Varios casus legitimae evolutionis auctor adducit. 

